b'\n_START_ARTICLE_\nSiegfried-Idyll\n_START_PARAGRAPH_\nSiegfried-Idyll (WWV 103) er et symfonisk dikt for kammerorkester av Richard Wagner. Den opprinnelige tittelen er Tribschener Idyll mit Fidi-Vogelsang und Orange-Sonnenaufgang, als Symphonischer Geburtstagsgruss. Seiner Cosima dargebracht von Ihrem Richard.\n_START_SECTION_\nHistorie\n_START_PARAGRAPH_\nWagner skrev stykket i all hemmelighet i 1870 som en f\xc3\xb8dselsdagsgave til hustruen Cosimas 33. f\xc3\xb8dselsdag den 25. desember 1870. Uroppf\xc3\xb8ringen skjedde ved at musikere fra Tonhalle-Orchester Z\xc3\xbcrich stilte seg opp p\xc3\xa5 en trapp i familieboligen Tribschen ved Luzern og spilte slik at Cosima skulle v\xc3\xa5kne til \xc3\xa5pningsmelodien. Til stede var ellers bare den aller n\xc3\xa6rmeste familien._NEWLINE_I tillegg til \xc3\xa5 v\xc3\xa6re en f\xc3\xb8dselsdagsgave, var stykket ment som en takk til Cosima for at hun hadde f\xc3\xb8dt Wagners f\xc3\xb8rste s\xc3\xb8nn, Siegfried, ogs\xc3\xa5 kalt  \xc2\xabFidi\xc2\xbb.\n_START_SECTION_\nMusikk\n_START_PARAGRAPH_\nSiden stykket var en gave til Cosima, vegret Wagner seg lenge mot \xc3\xa5 publisere det, men finansielle problemer tvang ham. For \xc3\xa5 gj\xc3\xb8re stykket mer salgbart orkestrerte han stykket for et lite kammerorkester med 13 musikere: fl\xc3\xb8yte, obo, to klarinetter, fagott, to horn, trompet, to fioliner, bratsj, cello og kontrabass. I v\xc3\xa5re dager spilles stykket vanligvis av orkestre med mer enn ett strykeinstrument per stemme. Moderne framf\xc3\xb8ringer er langt langsommere enn tidligere._NEWLINE_Navnet henger ikke bare sammen med Wagners s\xc3\xb8nn, men ogs\xc3\xa5 med musikkdramaet Siegfried, tredje del av syklusen Nibelungenringen. De fleste temaene i  Siegfried-Idyll  hentet Wagner fra ledemotiver i musikkdramaet. Stykket er Wagners eneste symfoniske dikt og etter hans eget utsagn det eneste av hans orkesterverk det foreligger et fullstendig program for.  I stykket spiller en obo den tyske voggesangen \xc2\xabSchlaf, Kindlein, schlaf\xc2\xbb. Ernest Newman oppdaget at temaet hadde forbindelse med Wagners eldre datter Eva. Denne og flere andre musikalske referanser som lenge var ukjent for utenforst\xc3\xa5ende, viser at stykket hadde personlig betydning for begge ektefellene._NEWLINE_Siegfried-Idyll g\xc3\xa5r i D-dur og best\xc3\xa5r av lyse og idylliske klangfarger. Stykket b\xc3\xa6rer verkfortegnelsen WWV 103.'